Document ID: 32005R0485

NÕUKOGU MÄÄRUS (EÜ) nr 485/2005,
16. märts 2005,
millega muudetakse määrust (EÜ) nr 2792/1999 2004. aastal tsunami tõttu kannatanud riikidele laevade üleandmise erimeetme osas
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 37,
võttes arvesse komisjoni ettepanekut,
võttes arvesse Euroopa Parlamendi arvamust, (1)
ning arvestades järgmist:
(1)
26. detsembril 2004. aastal tabas India ookeanis tsunami mitmeid kolmandaid riike, laastates nende rannikut ja tööstusi ning põhjustades palju inimohvreid. Paljud kalalaevad hävisid merel või purunesid sadamas.
(2)
Ühise kalanduspoliitika raames võib kalalaevu kõrvaldada ühenduse kalalaevastikust riigiabiga ainult juhul, kui laevad lähevad lammutamisele vanametalliks või ümbersuunamisele muule mittetulunduslikule tegevusele kui kalapüük.
(3)
On asjakohane laiendada kalalaevade ühenduse kalalaevastikust kõrvaldamise võimalust riigiabi kasutades laevadele, mis antakse üle tsunami tõttu kannatanud kolmandate riikide asjaomastele kalapüügiga tegelevatele kogukondadele.
(4)
See aitaks nendel kogukondadel kiiresti taastada oma kalalaevastikud, võttes arvesse Ühinenud Rahvaste Organisatsiooni Toidu- ja Põllumajandusorganisatsiooni dokumenteeritud kohalikke vajadusi.
(5)
Et laevad vastaksid kõnesolevate kogukondade vajadustele, tuleks käesoleva määrusega ettenähtud meetmete kõlblikuna käsitleda ainult neid laevu, mis on täielikult merekõlblikud, kalapüügiks varustatud ja kogupikkusega alla 12 meetri.
(6)
On asjakohane ette näha lisahüvitis nende kulutuste katteks, mida avalik-õiguslikud või eraorganisatsioonid kannavad laevade transportimisel kolmandatesse riikidesse, ning hüvitada laevaomanikele laevade varustamise ja täielikult merekõlblikuks tegemisega seotud kulutused.
(7)
Tuleks kehtestada laevade üleandmise kord.
(8)
Liikmesriigid ja komisjon peaksid esitama aruanded käesoleva määruse alusel võetud meetmete kohta, et tagada Kalanduse Arendusrahastu (FIFG) läbipaistvus vastavalt nõukogu 21. juuni 1999. aasta määrusele (EÜ) nr 1260/1999, millega nähakse ette üldsätted struktuurifondide kohta. (2)
(9)
Eriti otstarbekas on üleandmisi hinnata, et tagada meetmete rakendamine asjaomaste kalapüügiga tegelevate kogukondade heaks ja kooskõla ühise kalanduspoliitika üldiste põhimõtetega ning edendada kalapüügi pikaajalist järjepidevust ja vältida kohaliku majanduse kahjustamist.
(10)
Küsimuse kiireloomulisuse tõttu on hädavajalik teha erand Euroopa Liidu lepingu ja Euroopa ühenduste asutamislepingute juurde kuuluva protokolli (riikide parlamentide funktsiooni kohta Euroopa Liidus) I jao punktis 3 osutatud kuue nädala pikkusest tähtajast.
(11)
Seetõttu tuleks määrust (EÜ) nr 2792/1999 (3) vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2792/1999 muudetakse järgmiselt.
1.
Artiklit 7 muudetakse järgmiselt:
a)
lõige 2 asendatakse järgmisega:
“2. Laevade püügitegevuse lõpetamisega seotud meetmeid võib kohaldada üksnes kümne aasta vanuste või vanemate laevade suhtes.
Kuni 30. juunini 2006 võib lõike 3 punkti d kohaselt siiski alaliselt üle anda vähemalt viie aasta vanuseid laevu, mis ei kasuta veetavaid püüniseid.”;
b)
lõikele 3 lisatakse punkt d:
“d)
kuni 30. juunini 2006 laeva alaline üleandmine India ookeanis 2004. aastal tsunami tõttu kannatanud kolmandale riigile, kui on täidetud järgmised kriteeriumid:
i)
laeva kogupikkus on alla 12 meetri ning laev ei ole vanem kui 20 aastat;
ii)
liikmesriik, kes annab üleandmiseks loa, tagab, et laev on täielikult merekõlblik ja kalapüügiks varustatud ning antakse üle tsunami tõttu kannatanud piirkonda kalapüügiga tegeleva kogukonna jaoks ja et välditakse kalavarude ja kohaliku majanduse kahjustamist;
iii)
üleandmine vastab Ühinenud Rahvaste Organisatsiooni Toidu- ja Põllumajandusorganisatsiooni hinnangus kindlaksmääratud vajadustele ja on kooskõlas kolmanda riigi taotlustega.”;
c)
lisatakse järgmine lõige:
“6. Erandina lõike 5 punktist a arvestatakse lõike 3 punkti d kohase laevade alalise üleandmise jaoks antavat riigiabi järgmiselt:
i)
5-15 aasta vanuste laevade suhtes kohaldatakse lõike 5 punkti a alapunktis i osutatud hüvitist ja 16-20 aasta vanuste laevade suhtes lõike 5 punkti a alapunktis ii osutatud hüvitist;
ii)
lõike 5 punktis a osutatud hüvitist võib suurendada kuni 20 % võrra järgmistel juhtudel:
-
et katta liikmesriikide määratud nende avalik-õiguslike või eraorganisatsioonide kulutusi, kes vastutavad laeva üleandmise eest kolmandasse riiki,
-
et hüvitada hüvitist saavale laevaomanikule kulutused, mis kaasnevad laeva varustamise, täielikult merekõlblikuks tegemise ja kalapüügiks varustamisega asjaomastes kolmandates riikides.
Laevad, mille kohta on esitatud püügitegevuse alalise lõpetamise taotlus liikmesriikide pädevatele asutustele enne 2. aprill 2005, võivad samuti saada käesoleva lõike kohaseid hüvitisi.”
2.
Artikli 10 lõikele 4 lisatakse järgmine lause:
“Käesolevat lõiget ei kohaldata artikli 7 lõike 3 punkti d kohaselt üleantavate laevade suhtes.”
3.
Lisatakse järgmised artiklid:
“Artikkel 18a
Artikli 7 lõike 3 punkti d kohast laeva üleandmist käsitlev kord
1. Liikmesriigid teavitavad komisjoni laevadest, mille üleandmist kavandatakse vastavalt artikli 7 lõike 3 punktile d, ning samuti ettenähtud sihtkohtadest.
2. Kahe kuu jooksul sellisest teavitamisest võib komisjon teavitada asjaomast liikmesriiki, et üleandmine ei vasta artikli 7 lõike 3 punktis d, ning eelkõige selle alapunktis iii ettenähtud tingimustele.
Kui komisjon ei ole kahe kuu jooksul asjaomast liikmesriiki teavitanud, võib liikmesriik alustada üleandmist.
Artikkel 18b
Artikli 7 lõike 3 punkti d kohast laeva üleandmist käsitlev aruandlus
1. Liikmesriigid esitavad komisjonile hiljemalt 30. septembriks 2005 ja pärast seda iga kolme kuu järel kogu olemasoleva teabe laevade üleandmiste kohta vastavalt artikli 7 lõike 3 punktile d.
2. Komisjon esitab lõikes 1 osutatud teabe ja mis tahes muu teabe alusel iga kuue kuu järel Euroopa Parlamendile ja nõukogule aruande laevade üleandmiste kohta vastavalt artikli 7 lõike 3 punktile d.
3. Liikmesriigid lisavad komisjonile 2007. aastal esitatavasse määruse (EÜ) nr 1260/1999 artiklis 37 sätestatud FIFGi sekkumistegevuse rakendamise aastaaruandesse jaotise, mis käsitleb laevade üleandmisi vastavalt käesoleva määruse artikli 7 lõike 3 punktile d.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. märts 2005

Labels: 19
20
6
18
15